НАЦРТ ОДЛУКЕ

Скупштина општине Врњачка Бања, на \_\_ седници одржаној дана \_\_\_\_\_.2016.године, на основу члана 20 Закона о локалној самоуправи ("Сл.гласник РС", бр.129/2007 и 83/2014-др.закон), члана 5 и члана 6 и 79 став 1 Закона о јавним предузећима ("Сл.гласник РС", бр.15/2016), члана 4 и 5 Закона о комуналним делатностима (''Сл.гласник РС'', бр.88/2011) и члана 36 Статута општине Врњачка Бања ("Сл.лист Општине Врњачка Бања", бр. 23/2016-пречишћен текст), донела је

О Д Л У К А

# О ИЗМЕНИ И ДОПУНИ ОДЛУКЕ О УСКЛАЂИВАЊУ ОДЛУКЕ О ОСНИВАЊУ ЈАВНОГ КОМУНАЛНОГ ПРЕДУЗЕЋА „БЕЛИ ИЗВОР“ ВРЊАЧКА БАЊА

## Члан 1

У Одлуцио усклађивању одлуке о оснивању Јавног комуналног предузећа „Бели Извор“ Врњачка Бања („Сл.лист општине Врњачка Бања“, бр.16/16), члан 2 мења се и гласи:

„Скупштина општине Врњачка Бања оснива Јавно предузеће за обављање комуналних делатности ''Бели извор''' из Врњачке Бање, за обављање делатности димничарске услуге као делатности од општег интереса ради остваривања потреба физичких и правних лица на подручју општине Врњачка Бања.“

Члан 2

Члан 10 се мења и гласи:

''Претежна делатност јавног предузећа је:

81.22 - Услуге осталог чишћења зграда и опреме

Предузеће може обављати и друге делатности уз сагласност оснивача.

Предузеће је у обавези да претежну делатност у свом рачуноводству одвојено исказује све приходе и расходе који су везани за обављање поверене комуналне делатности''.

Члан 3

Члан 11 се мења и гласи:

''Јавно предузеће обавља комуналну делатност димничарске услуге.“

Члан 13 став1 се мења и гласи:

„Јавно предузеће може уз претходну сагласност оснивача да оснује зависно друштво капитала за обављање делатности од општег интереса и друштво капитала за обављање делатности која није делатност од општег интереса, у складу са Законом о привредним друштвима.“

### ПРЕЛАЗНЕ И ЗАВРШНЕ ОДРЕДБЕ

Члан 4

Обавезује се Јавно предузеће да у року од 30 дана од дана доношења ове Одлуке донесе Статут Јавног предузећа.

Обавезује се директор Јавног предузећа да поднесе пријаву Агенцији за привредне регистре у року од 15 дана од дана настанка података или докумената који су предмет регистрације, односно промене регистрованог податка или документа.

Члан 5

Јавно предузеће има статус корисника буџетских средстава до рока који се утврди актом о буџету Општине и законом којим се уређује буџетски систем.

Члан 6

Ова Одлука ступа на снагу даном објављивања у „Службеном листу општине Врњачка Бања''.

Члан 7

За сва питања која нису регулисана овом одлуком примењују се одредбе закона.

СКУПШТИНА ОПШТИНЕ ВРЊАЧКА БАЊА

Број: \_\_\_\_\_\_\_\_\_\_\_\_\_ од \_\_\_\_\_\_\_\_\_ године

ПРЕДСЕДНИК

СКУПШТИНЕ ОПШТИНЕ

Иван Радовић

О б р а з л о ж е њ е

**Правни основ**

Правни основ садржан је у члану 5 став 3 Закона о јавним предузећима („Сл. гласник РС.“, бр. 15/2016). којим је регулисано да јавно предузеће оснива јединица локалне самоуправе актом о оснивању јавног предузећа, који доноси скупштина јединице локалне самоуправе, која врши права оснивача.

Чланом 10 Закона о поступку регистрације у Агенцији за привредне регистре („Сл. гласник РС.“, бр. 99/2011 и 83/2014) прописано је да је привредни субјекти подносилац пријаве дужан да Агенцији поднесе пријаву у року од 15 дана од дана настанка података или докумената који су предмет регистрације, односно промене регистрованог податка или документа, ако законом није одређен други рок.

Уважавајући одредбу чл. 3 Закона о комуналним делатностима („Сл. гласник РС“, бр. 88/11), којим су одређене комуналне делатности и чл. 9 овог Закона којим је регулисано да јединица локалне самоуправе врши поверавање комуналне делатности на основу одлуке Скупштине јединице локалне самоуправе о начину обављања комуналне делатности, предлаже се наведена измена оснивачког акта.

**Разлог за доношење Одлуке**

Имајући у виду да је одредбама Закона о комуналним делатностима („Сл. гласник РС“, бр. 88/11) прописано да је делатност снабдевања водом за пиће делатност од општег интереса и да је јединица локалне самоуправе дужна да створи услове за обезбеђења одговарајућег квалитета, обима, доступности, континуитета и надзор над вршењем, као и проблеме наведене у тромесечном извештају о реализацији Програма пословања ЈП „Бели извор“ бр. који извештај је усвојио Надзорни одбор овог јавног предузећа Одлуком бр. 01-7294/1 од 19.10.2016. године, а сагласно усменом налогу и смерницама начелника Општинске управе општине Врњачка Бања и шефа Службе за привреду локално економски развој и друштвене делатности сачињен је нацртОдлуке о измени и допуни одлуке о усклађивању одлуке о оснивању Јавног комуналног предузећа „Бели извор“ Врњачка Бања.

**Финансијска средства**

За реализацију ове Одлуке нису потребна додатна финансијска средства.

**Ступање на снагу:** Одлука ступа на снагу осмог дана од дана објављивања у „Службеном листу општине Врњачка Бања''.

Обрадила:

Гордана Радичевић

ШЕФ СЛУЖБЕ НАЧЕЛНИК

Живорад Јаћимовић ОПШТИНСКЕ УПРАВЕ

Славиша Пауновић